กองทุนเริ่มลงทุนตราสารอายุยาวขึ้น
บลจ.ฟินันซ่า เผย หลังกนง.ขึ้นดอกเบี้ยรอบนี้ กองทุนเริ่มลงทุนตราสารหนี้อายุยาวขึ้น หวังล็อกผลตอบแทนสูง&nbsp;
31 พ.ค. 2554

บลจ.ฟินันซ่า เผย หลังกนง.ขึ้นดอกเบี้ยรอบนี้ กองทุนเริ่มลงทุนตราสารหนี้อายุยาวขึ้น หวังล็อกผลตอบแทนสูง  
นางศันสนีย์ หุตานุวัตร ประธานเจ้าหน้าที่ลงทุน บริษัทหลักทรัพย์จัดการกองทุน (บลจ.) ฟินันซ่า กล่าวว่า หลังจากที่คณะกรรมการนโยบายการเงิน (กนง.) ธนาคารแห่งประเทศไทย (ธปท.) ที่คาดว่าจะพิจารณาปรับเพิ่มดอกเบี้ยนโยบายในวันที่ 1 มิ.ย. นี้ ขึ้นอีก 0.25% เป็น 3% แล้วนั้น จะทำให้ผู้จัดการกองทุนตราสารหนี้และนักลงทุนสถาบันเริ่มลงทุนในตราสารหนี้ที่มีอายุยาวขึ้น แทนการลงทุนตราสารหนี้ระยะสั้นเหมือนในช่วงที่ผ่านมา
“ผู้จัดการกองทุนต้องกลับไปลงทุนตราสารหนี้ที่มีอายุใกล้เคียงกับดัชนีอ้างอิงของกองทุนมากขึ้น เช่น กองทุนอายุ 1 ปี ที่อาจจะเคยลงทุนในตราสารหนี้อายุ 3 เดือนจะต้องกลับไปลงทุนตราสารหนี้อายุใกล้ๆ 1 ปีมากขึ้น เพื่อล็อกผลตอบแทนของกองทุนเอาไว้ เนื่องจากมองว่า ดอกเบี้ยในตลาดเริ่มเข้าใกล้จุดสูงสุดแล้ว” นางศันสนีย์ กล่าว
ทั้งนี้ นางศันสนีย์ กล่าวว่า ดอกเบี้ยในตลาดเงินแนวโน้มเข้าใกล้จุดสูงสุดมากขึ้น เนื่องจากตลาดคาดว่า ธปท. จะขึ้นดอกเบี้ยไปถึง 3.5% ในปีนี้ ซึ่งหาก กนง. ปรับดอกเบี้ยขึ้นครั้งละ 0.25% ในการประชุมอีก 2 ครั้ง จะใช้เวลาอีกเพียง 3 เดือนเท่านั้นที่ดอกเบี้ยจะขึ้นไปถึง 3.5% ตามที่คาดการณ์
“ปกติแล้วผลตอบแทนในตลาดตราสารหนี้จะไม่รอให้ดอกเบี้ยนโยบายปรับเพิ่มขึ้น แต่จะขึ้นไปรอก่อนประมาณ 1-3 เดือน หลังจากนั้นจะนิ่ง ไม่ปรับเพิ่มขึ้นต่อมากนัก” นางศันสนีย์ กล่าว